7.6.2023
SK
Úradný vestník Európskej únie
C 199/17
Hodnota pH mäsa (meraná na svale M. longissimus dorsi) je v medziach normálnej kvality pre bravčové mäso (pH1 > 6,0 a pH2 5,5 až 6,1), s farbou mäsa CIE L* < 50 a CIE a * > 15. „Meso turopoljske svinje“ má tmavšiu, červenšiu farbu, kompaktnejšiu štruktúru svalov a menšiu povrchovú sekréciu ako bravčové mäso štandardnej výroby.
Má vrodenú vyššiu mieru hromadenia tuku najmä v podkoží a medzi svalmi.
Vychladené tukové tkanivo je pevné a má lesklú bielu farbu.
Varené mäso má pri konzumácii pružnú, šťavnatú konzistenciu, plnú chuť a špecifickú arómu škvareného živočíšneho tuku z mäsa.
3.3.
Krmivo (len pri výrobkoch živočíšneho pôvodu) a suroviny (len pri spracovaných výrobkoch) Počas obdobia dojčenia, od 3 týždňov do približne 10 dní po odstavení, môžu byť prasiatka kŕmené hotovou kŕmnou zmesou pre ošípané minimálne s 18 % dusíkatých látok a minimálne 16 % dusíkatých látok do začiatku výkrmu.
Po odstavení až do začiatku výkrmu možno na kŕmenie prasiatok použiť aj kŕmne zmesi vyrobené v poľnohospodárskom podniku, ktorých základ (minimálne 70 %) tvoria obilniny (kukurica, jačmeň, pšenica, tritikale) s bielkovinami, vitamínmi a minerálmi potrebnými pre vyváženú stravu.
Prasiatka sú kŕmené a musia mať neustále k dispozícii dostatočný prísun čerstvej pitnej vody.
Počas odchovu musia mať prasiatka prístup k objemovému krmivu.
Výkrm začína vo veku 4 až 6 mesiacov.
Ošípané vo výkrme sú kŕmené zmesou trávy a iných prírodných zdrojov potravy, ktorá je na danom mieste dostupná (byliny, plody stromov, lesné plody, korene, hľuzy, huby, hmyz, červy, slimáky, ulity atď.), ktoré nachádzajú pri pasení a hrabaní, s denným príkrmom na doplnenie výkrmu.
Minimálne 75 % doplnku koncentrátu musia tvoriť obilniny, s doplnením bielkovín, vitamínov a minerálov potrebných pre vyváženú stravu (minimálne 12 % dusíkatých látok).
Maximálny denný príjem takéhoto krmiva je obmedzený na 2 % živej hmotnosti zvieraťa, výnimočne do 3 % v prípade živelných pohrôm (suchá, povodne, krupobitia a pod.), keď nie je možná pastva.
Výkrmové ošípané musia mať k dispozícii doplnenie dusíkatých látok: čerstvá lucerna a seno z lucerny, zmesi ďateliny a trávy, senáž, tekvica, okrúhlica, hlúbová zelenina, zemiaky, žihľava, ovocie a zelenina, pšeničné otruby a dužina repy.
Všetky krmivá – s výnimkou krmív, ktorých dostatočné množstvo (doplnky bielkovín, minerálov a vitamínov) nemožno vyrobiť z dôvodu miestnych obmedzení alebo ktoré nie je možné získať z miestnych zdrojov v dôsledku živelných pohrôm – musia pochádzať zo zemepisnej oblasti výroby.
Výnimočne, v prípade živelných pohrôm (suchá, povodne, krupobitia), ktoré bránia produkcii potrebného krmiva na vymedzenom území, možno rovnaký druh krmiva získať z iných oblastí, o čom musí vlastník predložiť písomné dôkazy.
Maximálne množstvo krmiva, ktoré môže pochádzať z územia mimo zemepisnej oblasti uvedenej v bode 4, nesmie ročne presiahnuť 50 % sušiny.
3.4.
Špecifické kroky výroby, ktoré sa musia uskutočniť vo vymedzenej zemepisnej oblasti Všetky fázy výroby „Meso turopoljske svinje“ vrátane oprasenia a chovu, výkrmu a zabitia ošípaných sa musia uskutočniť v zemepisnej oblasti uvedenej v bode 4.
Výnimočne môžu plemenné zvieratá pochádzať z územia mimo vymedzenej oblasti, ak sú na to opodstatnené zootechnické požiadavky (napr. osvieženie krvi).
Všetky registrované alebo schválené prevádzkarne zapojené do výrobného reťazca výrobku „Meso turopoljske svinje“ (poľnohospodárske podniky a bitúnky) sa musia nachádzať vo vymedzenej zemepisnej oblasti.
3.5.
Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov Výrobok „Meso turopoljske svinje“ sa môže predávať chladené (čerstvé) alebo mrazené, na kusy alebo na plátky, voľne ložené alebo balené.